यूपी में चल रहा ठोको राज, पता नहीं कि कौन किसको ठोक दे- अखिलेश यादव
अखिलेश यादव ने मीडिया से बातचीत के दौरान कहा कि 2022 में बदलाव होना है, जनता बदलाव चाहती है। भाजपा ने पिछले साढ़े चार साल में अपना संकल्प पत्र पलट कर नहीं देखा।
कुशीनगर. उत्तर प्रदेश में सियासी पारा लगातार चढ़ता ही जा रहा है। किसानों के मुद्दे पर विपक्षी पार्टियां लगातार योगी सरकार को घेरने की कोशिश कर रही हैं। समाजवादी पार्टी के प्रमुख अखिलेश यादव ने किसानों से जुड़े विषय को लेकर एकबार फिर से भाजपा पर निशाना साधा है। अखिलेश यादव ने कुशीनगर में एक रैली के दौरान कहा कि भाजपा उन कानूनों को लागू करना चाहती है जिनके बाद किसानों के खेत छीन जाएंगे।अखिलेश यादव ने मीडिया से बातचीत के दौरान कहा कि 2022 में बदलाव होना है, जनता बदलाव चाहती है। भाजपा ने पिछले साढ़े चार साल में अपना संकल्प पत्र पलट कर नहीं देखा। भाजपा उन कानूनों को लागू करना चाहती है जिनके बाद किसानों के खेत छीन जाएंगे, उन ​कानूनों के खिलाफ कई किसानों की जान जा चुकी है।समाजवादी पार्टी के प्रमुख यहीं नहीं रुके, उन्होंने आगे कहा कि सरकार ने उत्तर प्रदेश में किसानों के आंदोलन को कुचलने का काम किया, कहीं ऐसा हो सकता है कि अन्नदाता को जीप के टायर से कुचल दें? इसके बाद कानून कुचल रहे थे, इन्हें अगर और मौका मिल गया तो हो सकता है कि ये संविधान को भी कुचल दें। उन्होंने कहा कि आज उत्तर प्रदेश कस्टोडियल डेथ में सबसे आगे है क्योंकि ठोको राज चल रहा है, ठोको राज में पता ही नहीं है कि कौन किसको ठोक दे।